ไฟแนนเชียลไดเจสต์
คณะกรรมการบริษัท ดีเอสจี อินเตอร์เนชั่นแนล (ประเทศไทย) หรือ DSGT มีมติอนุมัติโครงการสะสมหุ้นสำหรับพนักงาน
29 ส.ค. 2555

DSGT เปิดโครงการอีจิ๊ป
คณะกรรมการบริษัท ดีเอสจี อินเตอร์เนชั่นแนล (ประเทศไทย) หรือ DSGT มีมติอนุมัติโครงการสะสมหุ้นสำหรับพนักงาน (Employee Joint Investment Program – EJIP หรืออีจิ๊ป) เริ่มตั้งแต่วันที่ 1 ม.ค. 2556- 31 ธ.ค. 2558 โดยบริษัทหลักทรัพย์ฟิลลิปเป็นผู้ดำเนินการ 
พนักงานที่มีสิทธิเข้าร่วมโครงการนี้ เป็นพนักงานระดับพนักงานขึ้นไป ซึ่งอายุการทำงานมากกว่า 1 ปี และบริษัทจะหักเงินเดือนของผู้มีสิทธิและสมัครใจเข้าร่วมโครงการอัตราไม่เกิน 15% ของเงินเดือนในแต่ละเดือนในวันที่กำหนดไว้จนกว่าจะสิ้นสุดโครงการ เพื่อสะสมเข้ากองทุนและบริษัทจะจ่ายสมทบในอัตรา 5-100% ของเงินเดือน ทั้งนี้อัตราการจ่ายสมทบขึ้นอยู่กับระดับงานของผู้เข้าร่วมโครงการ 
“โครงการนี้จะนำเงินไปซื้อหุ้น DSGT ในตลาดหลักทรัพย์ฯ ภายในวันที่บริษัทกำหนดทุกเดือน ส่วนการขายจะทยอยขายได้ในปีแรก สิ้นสุดวันที่ 31 ธ.ค. 2556 จำนวน 30% ปีที่สองขายได้ 60% และปีที่สามขายได้ทั้งจำนวน”
PSL ซื้อเรือใหม่ 2 ลำ 606 ล้านบาท
บริษัท พรีเชียส ชิพปิ้ง (PSL) เปิดเผยว่า บริษัทย่อยได้ซื้อเรือต่อใหม่จำนวน 2 ลำ ในราคาลำละ 19.40 ล้านเหรียญสหรัฐ หรือประมาณ 606.13 ล้านบาท โดยเป็นเรือบรรทุกสินค้าแห้งเทกองขนาดระวางบรรทุกประมาณ 3.4 หมื่นเดทเวทตัน สร้างจากสาธารณรัฐประชาชนจีน ในปี 2555
บริษัทจะรับมอบเรือลำแรก ในวันที่ 25 ก.ย.–25 ต.ค. 2555 และลำที่สอง รับมอบระหว่างวันที่ 25 ต.ค.–25 พ.ย. 2555 ซึ่งจะทำให้กองเรือบริษัทมีเรือจำนวน 33 ลำ ซึ่งมีขนาดระวางบรรทุกรวม 987,306 เดทเวทตัน
Opportunity Day ฮอต
นายชนิตร ชาญชัยณรงค์ รองผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย และผู้จัดการตลาดหลักทรัพย์เอ็ม เอ ไอ เปิดเผยว่า กิจกรรม Opportunity Day ซึ่งเป็นเวทีสำหรับบริษัทจดทะเบียน (บจ.) นำเสนอข้อมูลผลประกอบการไตรมาส 2 ปี 2555 วันที่ 6 ส.ค.-6 ก.ย. ได้รับความสนใจจากผู้ลงทุนเป็นอย่างมาก 
ทั้งนี้ มีผู้ชมผ่านการถ่ายทอดสดผ่านเว็บไซต์ www.set.or.th เว็บไซต์หน่วยงานพันธมิตรและสมาร์ตโฟน จนถึงวันที่ 24 ส.ค. โดยเฉลี่ยกว่า 100 รายต่อหนึ่งบริษัท เพิ่มขึ้นถึง 87% และมีผู้สนใจเดินทางมาเข้าฟังข้อมูลเองเพิ่มขึ้นเฉลี่ย 37% ทั้งที่การจัดกิจกรรมยังไม่สิ้นสุด
สำหรับในช่วงสองสัปดาห์สุดท้ายนี้ ผู้ลงทุนและนักวิเคราะห์สามารถพบผู้บริหารและรับทราบข้อมูลอีก 39 บริษัท และมีถึง 20 บริษัทที่มีผลการดำเนินงานเพิ่มขึ้น โดย 7 บริษัท มีกำไรงวด 6 เดือนปี 2555 โตกว่า 100% จากงวดเดียวกันของปีก่อน